L'Ajuntament de l'Eliana treballa en un Pla Director de Carrils Bici per al municipi
19 de setembre de 2024

• A més, recentment, s'ha inaugurat una via de ciclovianants en el Barranc de Mandor.

L'Ajuntament de l'Eliana s'ha sumat, un any més, a la Setmana Europea de la Mobilitat, sota el lema “Espai Públic Compartit”. Una acció que és el resultat de desenvolupar polítiques en el municipi en pro de la mobilitat sostenible, els espais compartits i que respecten el vianant.

Cal destacar en aquesta setmana de reivindicació el treball, intensificat en els últims mesos, per a poder presentar a la ciutadania el futur Pla Director de Carrils Bici en el municipi. A més, aprofitant que ahir es va celebrar el Consell de Sostenibilitat, aquest va ser un dels punts que es va tractar en la reunió.

Un Pla Director que se suma als carrils bici que discorren per Sanchis Guarner; avinguda de les Germanies, SUZR-1 i la primera fase de la via de ciclovianants del Barranc de Mandor. Aquesta última, inaugurada i ja oberta per al gaudi de la ciutadania, “posa en valor el nostre paratge natural per excel·lència com és el Barranc de Mandor”, ha explicat l'alcalde de l'Eliana, Salva Torrent.

A més, hi ha molts altres treballs projectats per executar com són el carril bici de connexió entre la zona esportiva de Les Taules i l'Estació de metro de Montesol; l'ampliació del carril bici actual de l'avinguda de Germanies per a connectar-lo amb l'avinguda de Sant Antoni de Benaixeve i el carril bici de la cv-375 que ens uneix a la Pobla de Vallbona i l'avinguda Cementeri.

Per a continuar apostant per la mobilitat sostenible, els espais per als ciclistes i els vianants, també s'està treballant en una senda verda de ciclovianants al carrer de les Neus. “En definitiva, volem que l'Eliana continue sent un poble amb qualitat de vida; on es puga passejar o anar amb bicicleta. Contribuïm així a la mobilitat sostenible, la vida sana i la cura del nostre entorn”, ha afegit Torrent.